b'\n_START_ARTICLE_\nShamoon\n_START_SECTION_\nNa\xc4\x8din delovanja\n_START_PARAGRAPH_\nPrvi del virusa - Dropper, oku\xc5\xbei ra\xc4\x8dunalnik, nato Wiper spremeni ra\xc4\x8dunalnikov zapis v zagonskem sektorju in izbri\xc5\xa1e datoteke, ki jih preko Reporterja po\xc5\xa1ilja napadalcu. Zadnje faze napada potekajo popolnoma avtomatizirano in ni potrebe po dodatnih ukazih napadalca (kontrolnega centra). Virus Shamoon je imel v izvorni kodi shranjena mo\xc5\xbena gesla za ra\xc4\x8dunalnike, ki so bili kasneje tar\xc4\x8de virusa, z namenom pove\xc4\x8danja obsega oku\xc5\xbeenih sistemov. Kako so napadalci dobili dostop do teh podatkov ostaja nepojasnjeno. Virusi, katerih cilj je uni\xc4\x8diti pomembne datoteke ali celotne sisteme, so relativno redki. Shamoon je primer uni\xc4\x8dujo\xc4\x8dega virusa, ki se hitro \xc5\xa1iri po omre\xc5\xbeju in lahko za seboj pusti izjemno \xc5\xa1kodo. Za organizacije je nevaren predvsem v primeru oku\xc5\xbebe sistemov, ki hranijo zaupne ali zelo ob\xc4\x8dutljive podatke.\n_START_SECTION_\nPosledice\n_START_PARAGRAPH_\nU\xc4\x8dinki virusa Shamoon se zaradi svoje destruktivne narave nekoliko razlikujejo od virusov, ki so bili v preteklosti uporabljeni v podobnih napadih. Po nekaterih ocenah naj bi bila ta \xc5\xa1kodljiva programska oprema ob svojem prihodu ena izmed najbolj uni\xc4\x8dujo\xc4\x8dih oziroma destruktivnih za svoj \xc4\x8das. Podobno kot Stuxnet, Duqu in Flame, je bil tudi Shamoon usmerjen proti podjetjem na Srednjemu vzhodu. Kljub podobnim izhodi\xc5\xa1\xc4\x8dem se Shamoon razlikuje od ostalih virusov, saj ni zgolj onemogo\xc4\x8dil ali spremenil industrijskega procesa tako kot Stuxnet, niti ni prikrito ukradel poslovnih informacij do iste mere kot Flame in Duqu, temve\xc4\x8d je namesto tega odstranil in prepisal podatke na trdih diskih posameznih delovnih postaj podjetja Saudi Aramco, ter s tem povzro\xc4\x8dil trajno neuporabnost ve\xc4\x8d kot 30.000  ra\xc4\x8dunalnikov v lasti podjetja. Tak\xc5\xa1ni virusi so sicer manj pogosti, saj je glavni cilj kibernetskih kriminalcev navadno finan\xc4\x8dni dobi\xc4\x8dek, pri tem napadu pa je bila motivacija druga\xc4\x8dna, posledice pa izjemno destruktivne. Ameri\xc5\xa1ka obve\xc5\xa1\xc4\x8devalna slu\xc5\xbeba je napad povezala z Iranom,  drugi strokovnjaki pa glede teh povezav ostajajo skepti\xc4\x8dni.\n_START_SECTION_\nZa\xc5\xa1\xc4\x8dita\n_START_PARAGRAPH_\nS tem, ko se Shamoon \xc5\xa1iri po omre\xc5\xbeju v organizaciji in uporablja ukradene podatke, nakazuje, da je vzrok za oku\xc5\xbebo najverjetneje \xc4\x8dlove\xc5\xa1ka napaka, sabota\xc5\xbea, ali uspe\xc5\xa1no izveden phishing napad, pred uporabo virusa. Znano je, da morajo napadalci za napad s Shamoonom najprej ukrasti skrbni\xc5\xa1ke pravice ciljnega sistema. Temeljni ukrep, ki ga morajo povzeti organizacije za prepre\xc4\x8devanje podobnih kr\xc5\xa1itev in napadov, so skrbno definirane uporabni\xc5\xa1ke pravice, ki se uporabnikom dodeljujejo na podlagi politike "need-to-know" in strogo omejujejo za najpomembnej\xc5\xa1e dele informacijskih sistemov.'